钦定古今图书集成/理学汇编/经籍典/第186卷 > 丘光庭兼明书 > 《刘子元误说周之诸侯用夏正》
## 钦定古今图书集成/理学汇编/经籍典/第186卷 > 丘光庭兼明书 > 《刘子元误说周之诸侯用夏正》

刘子元《史通》云：春秋诸国皆用夏正，鲁以行天子礼
仪，故独用周家正朔。至如书“元年春正月”，年即鲁君
之年，月则周王之月。考所纪书年，始达此义。而自古说《春秋》者，妄为解释，明曰：“古者孟春之月，天子颁朔
于诸侯，诸侯奉而行之，安有周代诸侯而用夏家正
朔？”按文十七年《左传》郑子家与晋赵宣子书云：“二年
六月壬申，朝于齐。”杜注云：郑文公二年六月日，即鲁
庄公二十三年六月二十日也。此即诸侯奉行周正
之明文也。而子元不精鲁史，妄斥先儒说经典之玷，
不可以训。或曰：《春秋后序》是杜因晃所书。

曲沃，庄伯之十一年十一月，鲁隐公之元年正月也，
所书是魏国。史记魏本周之诸侯，何故不用周正也？
魏国之兴，在周之末，时称“战国”，鲁不臣周，自造史书，
追书前代，称王改朔，用夏正。而子元执战国之史，而
论《春秋》之制，以末正本，无乃悖乎？